Feb 07,2016
కరెన్సీనోట్లూ కాటేస్తాయ్ !!
న్యూఢిల్లీ: 'ఎక్కువ డబ్బు అనర్ధదాయకం' ఇది మన పెద్దవారు తరుచూ చెప్పే మాట. ఇందులో నిజమెంతో తెలియదు గానీ.. ఎక్కువగా కరెన్సీ నోట్లతో వ్యవహారాలు జరిపే వారికి మాత్రం కొన్ని కష్టాలు తప్పవంటున్నారు పరిశోధకులు. వీరు ఎక్కువగా కొన్ని ప్రాణాంతక వ్యాధుల భారిన పడే అవకాశాలు ఉన్నాయన్నది వారి వాదన. నిత్యం షాపులు, మార్కెట్లు, బ్యాంకుల్లో ప్రత్యక్షంగా కరెన్సీ నోట్ల చెలామణి జరిపే వారికి ఈ ముప్పు అధికమని వారు చెబుతున్నారు. వివిధ రకాల వ్యక్తుల నుంచి కరెన్సీ నోట్లు చెలామణి అవుతుండడం.. వారిలో చాలామంది కనీస వ్యక్తిగత శుభ్రతను పాటించకపోవడం వల్ల డబ్బు కాగితాల ద్వారా యాంటీబయోటిక్స్‌ను ఎదుర్కొని నిలిచే ప్యాథజెన్స్‌ బ్యాక్టిరియా విస్తరిస్తోందట. 'సెంటర్‌ ఫర్‌ సైంటిఫిక్‌ అండ్‌ ఇండిస్టియల్‌ రీసర్చ్‌' (సీఎస్‌ఐఆర్‌), 'ఇన్‌స్టిట్యూట్‌ ఆఫ్‌ జీనోమిక్‌ అండ్‌ ఇంటిగ్రేటివ్‌ బయోలజీ' సంస్థలు ఒక పరిశోధనలో నోట్లపై ప్రమాదకరమైన బ్యాక్టిరియా ఉండడాన్ని గుర్తించాయి. ఈ బ్యాక్టిరియాల మూలంగా పలు రకాల చర్మ వ్యాధులు, ఫంగల్‌ ఇన్ఫెక్షన్‌లు కలిగే అవకాశం ఉన్నట్లు తేల్చారు. నోట్ల చెలామణి విభాగంలో ఉండేవారు చేతులను శుభ్రంగా కడగకుండా ఆహారపదార్థాలను తీసుకోవడం వల్ల ఉదరకోశ ఇన్ఫెక్షన్లతో పాటు పలు శ్వాసకోశ వ్యాధులు వచ్చే అవకాశం ఎక్కువగా ఉన్నట్లు పరిశోధకులు చెబుతున్నారు. భారత్‌ మార్కెట్లలో బాగా చెలామణిలో ఉండే రూ.10, రూ.20, రూ.100. రూ.500 నోట్ల ద్వారా పలు వ్యాధికారక బ్యాక్టిరియాలు, వైరెస్‌లు ఎక్కువగా ఇతరులకు వ్యాప్తి చెందుతున్నాయి. ఇక్కడి కరెన్సీ నోట్లపై సుమారు 70 శాతం మేర ఫంగీ వంటి వ్యాధికారక క్రిములు, 9 శాతం వరకు వివిధ బ్యాక్టీరియా, ఒక శాతం మేర వైరెస్‌ ఉంటున్నట్లు ఈ అధ్యయనంలో తేలింది. నోట్లతో వ్యవహారం జరపకుండా బతకడం చాలా కష్టం కాబట్టి డబ్బు కాగితాలు.. జబ్బు కాగితాలుగా మారకుండా జాగ్రత్తలు తీసుకోవాలని పరిశోధకులు సూచిస్తున్నారు. వ్యక్తిగత పరిశుభ్రత ద్వారా ఇలాంటి వ్యాధికారక క్రిములు విస్తరించకుండా జాగ్రత్తపడొచ్చన్నది వారి సూచన. ఎక్కువగా నగదు కౌంటింగ్‌ యాంత్రాలు, ఆన్‌లైన్‌ వ్యవహారాలను ప్రోత్సహించాలని వారు చెబుతున్నారు. కాబట్టి కరెన్సీ కాగితాలతో జర భద్రం.
మీ స్నేహితులకు రికమెండ్ చెయ్యండి